[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 30.10.2008

COM(2008) 717 окончателен

2008/0208 (CNS)

Предложение за

РЕГЛАМЕНТ НА СЪВЕТА

за изменение на Регламент (ЕО) № 332/2002 за установяване на механизъм, осигуряващ средносрочна финансова подкрепа за платежния баланс на държавите-членки

(представен o от Комисията)

Обяснителен меморандум

1. С Регламент (ЕО) № 332/2002 на Съвета се установява механизъм, осигуряващ средносрочна финансова подкрепа за платежния баланс на държавите-членки, който замества предходния инструмент, въведен с Регламент (ЕО) № 1969/88 на Съвета. С посочения механизъм се прилага предвидената в член 119 от Договора схема, съгласно която Общността може да предостави взаимопомощ на държава-членка, която „изпитва затруднения или е сериозно заплашена от затруднения по отношение на платежния баланс, като резултат от цялостно неравновесие в платежния баланс, или като резултат от вида валута на нейно разположение“ , при условие че въпросната държава-членка не принадлежи към еврозоната.

2. Горепосоченият регламент, приет през февруари 2002 г., намали прилагания в съответствие с предходния регламент праг от 16 милиарда EUR на 12 милиарда EUR. Това решение бе в съответствие със значителното намаление на броя на потенциалните бенефициери, доколкото в посочения период само три от държавите-членки бяха извън еврозоната. Независимо от факта, че в съответствие със съображение 8 този таван „ изглежда подходящ за (…) и също за отчитането на предстоящото разширяване на Европейския съюз“, развитието на международната финансова среда в настоящия момент позволява да се стигне до заключението, че този таван може да не се окаже достатъчен, ако няколко държави-членки изпитат необходимост от значителна средносрочна финансова подкрепа от страна на Общността. Затова се предлага въпросният таван да бъде увеличен до 25 милиарда EUR, с цел да се увеличи значително способността на Европейския съюз да отговори на потенциалните нужди на държавите-членки извън еврозоната.

3. Предлага се също така да се установи специална процедура за преразглеждане на тавана при спешна нужда от вземане на такова решение, доколкото съществуващата процедура, която изисква преразглеждане на Регламент (ЕО) № 332/2002, който от своя страна използва процедурата, предвидена в член 308 от Договора, не позволява много бързата реакция, която може да се окаже необходима при ненормално силни смущения на пазарите. Комисията следва да бъде оправомощена от Съвета да вземе решение за преразглеждане на тавана, след получаване на становището на Икономическия и финансов комитет (ИФК) както по отношение на това, доколко спешна е нуждата от преразглеждане, така и по отношение на предложения нов таван. Следователно би трябвало да продължи прилагането на нормалната процедура за преразглеждане на тавана в случаите, когато не се налага спешна промяна, или когато ИФК възразява срещу използването на спешната процедура или не приема новопредложения размер на тавана.

2008/0208 (CNS)

Предложение за

РЕГЛАМЕНТ НА СЪВЕТА

за изменение на Регламент (ЕО) № 332/2002 за установяване на механизъм, осигуряващ средносрочна финансова подкрепа за платежния баланс на държавите-членки

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност, и по-специално член 308 от него,

като взе предвид предложението на Комисията[1], представено след консултации с Икономическия и финансов комитет,

като взе предвид становището на Европейския парламент[2],

като взе предвид становището на Европейската централна банка,

като има предвид, че:

(1) Големият брой на държавите-членки извън еврозоната и вероятността няколко от тях да почувстват необходимост от средносрочна финансова подкрепа от страна на Общността в контекста на настоящата световна финансова криза изискват значително повишаване на таванa на неиздължената част по кредитите, които могат да бъдат отпуснати на държавите-членки съгласно Регламент (ЕО) № 332/2002.

(2) Би следвало да се предвиди ad hoc процедура за бъдещо преразглеждане на посочения таван, с цел да се подобри способността на Общността да реагира бързо на съществени промени във финансовата среда, които оказват въздействие върху общия размер на помощта, от която биха могли да се нуждаят държавите-членки.

(3) Регламент (ЕО) № 332/2002 следва да бъде съответно изменен,

ПРИЕ НАСТОЯЩИЯ РЕГЛАМЕНТ:

Член 1

Член 1 от Регламент (ЕО) № 332/2002 се изменя, както следва:

В параграф 1, втора алинея се заменя със следното:

„Размерът на неизплатената главница по кредитите, които могат да бъдат отпуснати на държавите-членки съгласно този финансов механизъм, е ограничен до 25 милиарда EUR.“;

Добавя се следният параграф 3: „Когато сериозно влошаване на финансовата среда изисква незабавна средносрочна финансова подкрепа от страна на Общността за няколко държави-членки, Комисията може да реши да преразгледа тавана след получаване на становището на Икономическия и финансов комитет както по отношение на спешната нужда от преразглеждане на тавана, така и по отношение на самия преразгледан таван. Новият таван влиза в сила в деня след публикуването му в Официален вестник на Европейския съюз“.

Член 2

Настоящият регламент влиза в сила в деня след публикуването му в Официален вестник на Европейския съюз .

Настоящият регламент е задължителен в своята цялост и се прилага пряко във всички държави-членки.

Съставено в Брюксел на [...] декември 2008 година.

За Съвета

Председател

[1] ОВ С […], […] г., стр. […].

[2] ОВ С […], […] г., стр. […].